ՏԵՍՉԱԿԱՆ ԽՕՍՔ 2011–2012 ՈՒՍՈՒՄՆԱԿԱՆ
ՏԱՐԵՇՐՋԱՆԻ ԲԱՑՄԱՆ ԱՌԹԻՒ

Գերաշնորհ, Գերապատիւ եւ Հոգեշնորհ Միաբանակից Եղբայրներ, Արժանաշնորհ Քահանայ Հայրեր եւ Սիրելի Ուսուցիչներ ու Դպրեվա-նեցիներ,
         Սուրբ Թարգմանիչ Վարդապետներու յիշատակով օծուն, Դպրե-վանքի 82-րդ ուսումնական տարեշրջանի բացման այս հանդիսաւոր պա-հուն, երախտագիտութեամբ փառք կու տամ Աստուծոյ, որ այս հոգեւոր դպրանոցը պահպանեց Իր ամենախնամ օրհնեալ Աջին ներքեւ եւ այսօր զայն կը յանձնէ մեր բոլորին հոգածութեան։
         Որդիաբար շնորհակալութիւն կը յայտնեմ Ն.Ս.Օ.Տ.Տ. Արամ Ա. Սրբազնագոյն Հայրապետին, որ իր կաթողիկոսական բազմագումար պարտաւորութիւններուն մէջ յատուկ տեղ կու տայ Դպրեվանքին եւ միաժամանակ կը գլխաւորէ մեր ուսուցչական կազմը։ Ինչպէս գիտէք, Նորին Սրբութիւնը հովուապետական այցելութեամբ կը գտնուի Հիւսի-սային Ամերիկայի Արեւմտեան Թեմը եւ վստահ եմ որ իր աղօթքներով, մտածումներով եւ հայրական յորդորներով միշտ մեզի հետ է՝ անդ-րանցնելով բոլոր աշխարհագրական հեռաւորութիւնները։
         Այս առաւօտ, վերամուտի այս հանգրուանին, կը գիտակցիմ թէ Դպրեվանքը իրենց ուշադրութեան առարկան դարձուցած աշխարհացրիւ բազմաթիւ հայորդիներ, անգամ մը եւս բիւր ակնկալութիւններով իրենց նայուածքը կը սեւեռեն մեր վրայ։ Որպէս տեսչութիւն, ուսուցչական կազմ եւ ուսանողութիւն կը խոստանանք մեր կարելին ի գործ դնել մեզմէ սպասուածը յաջողութեամբ պսակելու եւ մեզի շնորհուածը Աստուծոյ ու մեր ազգին վերադարձնելու՝ այս բացման հանդէսին համար ընտրուած ընթերցումներուն եւ արտասանութեան խտացումը եղող իմաստութեամբ եւ մարմինով զարգանալէ ետք (հմմտ. Ղկ 2.52), անապատացած անջրդի վայրերը ջրելու (հմմտ. Նարեկ, Բան ԻԴ., Գ.) հրաւէրին բացուելով եւ զՔրիստոս ամենուրեք ճաճանչելու (հմմտ. «Տէր ինձ շնորհ», Տուն Բ.) տեսլականով։
         Եղբայրական շնորհակալիքս կը յղեմ Դպրեվանքի նախկին տես-չական կազմին եւ կ՚ողջունեմ Վեհափառ Հայրապետին կողմէ նորանշա-նակ տեսչութիւնը, յանձինս Հոգշ. Տ. Ստեփանոս Վրդ. Փաշայեանի, Հոգշ. Տ. Վարանդ Վրդ. Քորթմոսեանի եւ Հոգշ. Տ. Շնորհք Աբղ. Աշըգեանի։
         Ամբողջական գործակցութեան վստահութեամբ կը դիմաւորեմ մեր ուսուցչական կազմի հոգեւորական եւ աշխարհական հին թէ նոր 29 անդամները։
         Բարի տունդարձ կը մաղթեմ մեր հին սաներուն եւ բարի գալուստ՝ նորերուն, որոնք հետեւեալ պատկերը կը պարզեն. Ա. Ժառանգաւորաց՝ 5, Բ. Ժառանգաւորաց՝ 5, Գ. Ժառանգաւորաց՝ 9, Դ. Ժառանգաւորաց՝ 5, Ժառանգաւորաց 24 սաներ. Ա. Ընծայարան՝ 7, Բ. Ընծայարան՝ 8, Գ. Ընծայարան՝ 3, Դ. Ընծայարան՝ 6, Ընծայարան 24 սաներ. սաներու ընդ-հանուր գումար՝ 48։
 
         Սիրելի՛ սաներ,
Դիպուածական պարագայ մը չէր, 7 Ապրիլ 1930-ին, Անթիլիասի կալուածին Մեծի Տանն Կիլիկիոյ Կաթողիկոսութեան փոխանցման համա-ձայնագիրին մէջ Նիր Իսթ Ռիլիֆ Հիմնարկութեան ներառած թիւ 3 յօդուածը, որ կ՚ըսէր. «Վարձակալը կալուածը պիտի օտգագործէ իբր վար-ժարան՝ եկեղեցականներու եւ ուսուցիչներու պատրաստութեան համար» (Բիւզանդ Եղիայեան, Ժամանակակից Պատմութիւն Կաթողիկոսութեան Հայոց Կիլիկիոյ 1914–1972, Անթիլիաս, 1975, էջ 332)։ Դարձեալ, պարզ նախախնամական երեւոյթ մը չէր, երբ 27 Հոկտեմբեր 1937-ին, Անթիլիասի նոր Կաթողիկոսարանին հողին վրայ կը բարձրանար առաջին քարակերտ կառոյցը որ նոյնինքն Դպրեվանքի շէնքն էր՝ իր այնքա՜ն խորախորհուրդ «Խորհէ եւ Մտիր» պատգամով։
Արդ, երէկ Անթիլիասի մէջ խօսած քարոզիս ագուցումով, կը յանձ-նարարեմ որ այս տարեշրջանին Դպրեվանքին համար կեանքի ուղեցոյց ընտրենք «Աստուծոյ եւ ազգին տան մէջ երկնային իմաստութեամբ զարգանալ» սկզբունքը, խորապէս անդրադառնալով աստուածաշնչական պատգամին, թէ «Տիրոջ երկիւղը իմաստութեան սկիզբն է» (Սղ 111.10), «տունը իմաստութեամբ կը կառուցուի» (Առ 24.3), «առաքինութիւնները իմաստութեան պտուղներն են» (Իմստ 8.7) եւ «արդէն մանուկ հասակէդ գիտես Սուրբ գիրքերը, որոնք զօրութիւնը ունին քու միտքդ իմաստութեան բանալու՝ որպէսզի Քրիստոս Յիսուսի հաւատաս եւ փրկուիս» (Բ. Տմ 3.15)։ 
Երկնային իմաստութեամբ աճելու այս ձգտումը կը մղէ մեզ ապա-ւինելու Աստուծոյ՝ հեռու մնալու համար երեւելի եւ աներեւոյթ չարէն, պեղելու Աստուածաշունչը, մեզի կենդանի տիպար ունենալու զՅիսուս, մեր շնորհները ըմպելու Ս. Հոգիէն, ամբարելու մեզի համար կենսական գիտութիւնը, կերտելու մեր տոկուն նկարագիրը, սահմանելու մեր կեան-քին նպատակը, եւ ապա գիտակից ու ամբողջանուէր կեանքով որպէս հայ մարդ մենք զմեզ ընծայելու Աստուծոյ եւ մեր Եկեղեցւոյ։
Դպրեվանքի առաջին ներքին տեսուչ եւ ուսումնապետ Պրն. Բիւ-զանդ Եղիայեան (1900–1995), երբ 25 տարիներ պաշտօնավարելէ ետք ժամանակաւորապէս կը բաժնուէր Դպրեվանքէն, 1 Յուլիս 1956-ին, ի պատիւ իրեն սարքուած ողջերթի երեկոյին արտասանած խօսքին մէջ հետեւեալը կը հաստատէր. «Մենք ժառանգորդներն ենք մեր լուսապաշտ հայրերէն մեզի կտակուած մեծ հարստութեան մը։ Եւ այդ հարստութիւնը սերունդներուն փոխանցելը սրտի՛ գործ մըն է առաւելապէս, հաւատքի ու սիրոյ գործ մը» (ՀԱՍԿ Պաշտօնական Ամսագիր Կաթողիկոսութեան Հայոց Կիլիկիոյ, Յուլիս 1956, Թիւ 7, էջ 274 եւ 275)։
Ականջալուր այս մշտահունչ ապրումին, կ՚աղօթեմ որ Աստուած զօրացնէ մեր քայլերը եւ ուղղէ մեր ընթացքը մեր հոգեւոր, ազգային եւ կրթական ճանապարհէն անշեղ քալելու, որպէսզի տարեփակին կարե-նանք մեր աշխատանքին բերքը մաքուր խղճմտանքով եւ փայլուն աչքերով մեր Տիրոջ ընծայել ու մեր ազգին հրամցնել։
 
10 Հոկտեմբեր 2011                                                     Նարեկ Արք. Ալեէմէզեան
Պիքֆայա                                                                       Տեսուչ 

